Absolvenţii de liceu participanţi la loturile olimpice şi la competiţiile sportive şi artistice internaţionale susţin joi proba la alegere a profilului şi specializării în cadrul sesiunii speciale a Bacalaureatului.
Examenul a început marţi cu proba la Limba şi literatura română, iar miercuri elevii au avut proba obligatorie a profilului – Istorie sau Matematică.
Potrivit calendarului aprobat de Ministerul Educaţiei, pe 24 mai are loc proba la Limba şi literatura maternă.
În următoarele patru zile este programată evaluarea competenţelor digitale şi lingvistice.
Pe 31 mai se vor afişa rezultatele, până la ora 12,00, iar între orele 12,00 şi 14,00 se pot depune contestaţii.
În perioada 31 mai – 3 iunie se vor rezolva contestaţiile, iar pe 4 iunie se vor afişa rezultatele finale.
Examenul se desfăşoară în Prahova.
Această sesiune este organizată pentru absolvenţii de liceu participanţi la loturile olimpice şi la competiţiile sportive şi artistice internaţionale care se desfăşoară în aceeaşi perioadă cu examenul naţional de Bacalaureat 2024 – sesiunea iunie-iulie şi/sau pentru absolvenţii de liceu care susţin examenul de admitere la academii militare din Statele Unite ale Americii. AGERPRES/FOTO imagine ilustrativă radioiasi.ro